**დანართი N4**

**,,მუხლი 67. უცხოური ენები - ზოგადი ნაწილი**

***შესავალი***

საქართველო, როგორც ევროსაბჭოში შემავალი ქვეყანა, ენობრივად და კულტურულად მრავალფეროვანი სივრცის წევრია. უცხოური ენების ცოდნის გარეშე შეუძლებელია ამ სივრცეში ინტეგრირება და საკუთარი პიროვნული შესაძლებლობების სრულფასოვანი რეალიზება, ამიტომ ზოგადი განათლების ეროვნული სასწავლო გეგმა ორი ან სამი უცხოური ენის სწავლებას ითვალისწინებს.

***უცხოური ენების სწავლების მიზნები და ამოცანები***

უცხოური ენის სწავლების პრიორიტეტული მიზნებია:

* ენობრივი ცნობიერების გამდიდრება და ამ გზით ენობრივი განათლების დონის ამაღლება;
* სამეტყველო უნარ-ჩვევების (მოსმენა, კითხვა, წერა, ლაპარაკი) განვითარება მინიმუმ ორ უცხოურ ენაზე;
* სხვა კულტურის წარმომადგენლებთან წარმატებული საკომუნიკაციო უნარ-ჩვევების გამომუშავება;
* დადებითი განწყობილების ჩამოყალიბება ენობრივ-კულტურული მრავალფეროვნების მიმართ;
* განსხვავებული კულტურული კონტექსტებისა და ტექსტების გაგების უნარ-ჩვევების განვითარება;
* სხვადასხვა ენობრივ-კულტურული იდენტობის წარმომადგენლებთან თანამოღვაწეობის უნარის გამომუშავება;
* ენების ეფექტიანად სწავლის უნარ-ჩვევების განვითარება.

ამ საგანმანათლებლო მიზნებიდან გამომდინარე, უცხოური ენების სწავლება სკოლაში ითვალისწინებს კონკრეტული ამოცანების გადაჭრას, რომლებიც სამ კატეგორიად იყოფა:

1. სხვადასხვა ტიპის ცოდნის შეძენა:

* გრამატიკული, ლექსიკური ცოდნა;
* მართლწერისა და მართლმეტყველების საბაზისო ნორმების ცოდნა;
* უცხოენოვანი ქვეყნების სოციოკულტურისა და კულტურის გაცნობა;
* ტექსტის ტიპებისა და მათი მახასიათებლების ცოდნა.

1. სხვადასხვა სახის უნარ-ჩვევების განვითარება:

* სამეტყველო უნარ-ჩვევები;
* ენობრივი უნარ-ჩვევები;
* სტრატეგიული უნარ-ჩვევები;
* სამოქალაქო უნარ-ჩვევები.

1. დამოკიდებულებების ჩამოყალიბება:

* ინდივიდუალური მრავალფეროვნების დაფასება და პატივისცემა;
* ენობრივ-კულტურული კუთვნილების განცდა;
* კულტურული გარემოს თვითმყოფადობის, მისი განუმეორებლობის დაფასება და პატივისცემა;
* პოზიტიური დამოკიდებულება როგორც კულტურული, ისე ინდივიდუალური მრავალფეროვნების მიმართ და მისი, როგორც სამყაროს მრავალფეროვნების კერძო გამოვლინების აღქმა;
* ინტერესი უცხო სამყაროს მიმართ.

***უცხოური ენების სწავლების ორგანიზება***

**უცხოური ენების განაწილება საფეხურების მიხედვით.** ეროვნული სასწავლო გეგმის მიხედვით, სავალდებულოა ორი უცხოური ენის სწავლება. ამდენად, პირველი და მეორე უცხოური ენა სავალდებულო საგანთა რიცხვს მიეკუთვნება.

მესამე უცხოური ენა შესაძლებელია საშუალო საფეხურზე არჩევითი საგნის სახით ისწავლებოდეს (იხ. ეროვნული სასწავლო გეგმა, ადმინისტრაციული ნაწილი, არჩევითი საგნების ჩამონათვალი).

**პირველი უცხოური ენა**. პირველი უცხოური ენა არის ინგლისური ენა და ისწავლება I კლასის მეორე სემესტრიდან XII კლასის ჩათვლით.

**მეორე უცხოური ენა**. მეორე უცხოური ენა ისწავლება V კლასიდან XII კლასის ჩათვლით. მეორე უცხოური ენა შეიძლება იყოს ნებისმიერი ენა, რომელსაც სკოლა თავისი რესურსების, მშობელთა და მოსწავლეთა ინტერესების გათვალისწინებით შესთავაზებს მოსწავლეებს.

თუ სკოლას აქვს სათანადო ადამიანური და ფინანსური რესურსი, მას შეუძლია კლასების სხვადასხვა განაყოფს სხვადასხვა ენა შესთავაზოს მშობელთა და მოსწავლეთა ინტერესების გათვალისწინებით.

**მესამე უცხოური ენა**. საშუალო საფეხურიდან სკოლას შეუძლია მოსწავლეს არჩევით საგნად შესთავაზოს მესამე უცხოური ენა. მესამე უცხოური ენა შეიძლება იყოს ნებისმიერი ენა, რომელსაც სკოლა თავისი რესურსების, მშობელთა და მოსწავლეთა ინტერესების გათვალისწინებით შესთავაზებს მოსწავლეებს.

**სტანდარტის დონეები და ევროსაბჭოს მიერ განსაზღვრული ენის ფლობის დონეები**

ევროსაბჭოს საგანმანათლებლო ენობრივი პოლიტიკის დეპარტამენტმა უცხოური ენების სწავლა-სწავლებისა და შეფასებისათვის შეადგინა და გამოსცა ენების ერთიანი ევროპული სარეკომენდაციო ჩარჩო. ამ ჩარჩოს მიზანია, შექმნას წევრ-ქვეყნებისათვის საერთო ბაზა ენის ცოდნის კვალიფიკაციის განსასაზღვრად და ხელი შეუწყოს მასწავლებლების, პროგრამების შემდგენლების, სერტიფიკატის გამცემი ორგანიზაციებისა და უცხოური ენების სწავლების ადმინისტრატორების შეთანხმებულ მოქმედებას.

ენების ერთიანი ევროპული სარეკომენდაციო ჩარჩო განსაზღვრავს ენის ფლობის 3 ძირითად დონეს:

* + A - ენის ელემენტარული ფლობა (ენის ელემენტარულ დონეზე გამოყენება)
  + B - ენის დამოუკიდებლად ფლობა (ენის დამოუკიდებლად გამოყენება)
  + C - ენის თავისუფალი ფლობა (ენის პროფესიული მიზნით გამოყენება)

ეს სამი დონე 6 განშტოებად იყოფა: A1, A2; B1, B2; C1, C2. სასკოლო კონტექსტთან ადაპტირების მიზნით ეროვნული სასწავლო გეგმა თითოეულ დონეს შემდეგ ქვესიმრავლეებად შლის:

A2.1.

A2.2.

A2.3.

B1.1.

B1.2

B1.3

B1.4

A1.1.

A1.2.

ქვემოთ მოცემულ ცხრილში წარმოდგენილია პირველი, მეორე და მესამეუცხოური ენების სტანდარტებისა და ევროსაბჭოს ენის ფლობის დონეების საორიენტაციო შესაბამისობა.

|  |  |  |  |  |  |  |
| --- | --- | --- | --- | --- | --- | --- |
|  | **პირველი უცხოური ენა** | | **მეორე უცხოური ენა** | | **მესამე უცხოური ენა** | |
| მოსმენა და კითხვა | წერა და ლაპარაკი | მოსმენა და კითხვა | წერა და ლაპარაკი | მოსმენა და კითხვა | წერა და ლაპარაკი |
| I-IV კლასების სტანდარტი | **A1.1** | **A1.1** |  |  |  |  |
| V-VI კლასების სტანდარტი | **A2.2** | **A2.1** | **A1.2** | **A1.2** |  |  |
| VII-IX კლასების სტანდარტი | **B1.2** | **B1.1** | **A2.3** | **A2.2** |  |  |
| X-XII კლასების სტანდარტი | **B1.4** | **B1.2** | **B1.2** | **B1.1** | **A2** | **A2** |

როგორც ცხრილიდან ჩანს, თითოეული ენისათვის ერთმანეთისაგან გამიჯნულია რეცეფციული (კითხვა და მოსმენა) და პროდუციული (ლაპარაკი და წერა) უნარები, რამდენადაც პროდუციული უნარების განვითარება მეტ დროს საჭიროებს და, შესაბამისად, მოთხოვნები და მოსწავლეთა მიღწევები ამ უნარში თანაბარი ვერ იქნება.

საქართველოს ზოგადსაგანმანათლებლო სკოლების კურსდამთავრებულებს მოეთხოვებათ პირველ უცხოურ ენაში (ინგლისური ენა) B1.4, მეორე უცხოურ ენაში კი - B1.2 დონეების ფლობა.

***შეფასება უცხოურ ენებში***

**შეფასება პირველ უცხოურ ენაში**

**შეფასების კომპონენტები უცხოურ ენებში**

**მიმდინარე (საშინაო და საკლასო) დავალებათა კომპონენტები**

შეიძლება შეფასდეს შემდეგი ცოდნა და უნარ-ჩვევები:

**ენობრივი ცოდნა და უნარები**

* ლექსიკური ცოდნა;
* გრამატიკული ცოდნა;
* ლექსიკური და გრამატიკული უნარ-ჩვევები;
* წარმოთქმა;
* მართლწერა.

**კომუნიკაციური უნარები**

* კითხვა-გაგება;
* ხმამაღალი კითხვა;
* მოსმენა-გაგება;
* ზეპირი კომუნიკაცია;
* წერითი კომუნიკაცია.

**კულტურა**

* შესწავლილი საკითხების ცოდნა;
* კულტურული თავისებურებების ამოცნობა-გაანალიზება.

**სასიცოცხლო უნარ-ჩვევები**

* შემოქმედებითობა;
* თანამშრომლობა (მეწყვილესთან, ჯგუფის წევრებთან);
* სასწავლო სტრატეგიების გააზრებულად გამოყენება (კითხვის, წერის, მოსმენისა და ზეპირმეტყველების);
* სტრატეგიების გააზრებულად გამოყენება სასწავლო საქმიანობის ხელშეწყობის მიზნით;
* სასწავლო აქტივობებში მონაწილეობის ხარისხი.

**უნარ-ჩვევები ფასდება შემდეგი დავალებებით:**

* სხვადასხვა ტიპის გრამატიკული და ლექსიკური სავარჯიშოები (სწორი ფორმის ამოცნობა, ფორმის/კონსტრუქციის ტრანსფორმირება ნიმუშის მიხედვით, კონტექსტის მიხედვით სწორი ფორმის წარმოება, შეცდომების ამოცნობა-გასწორება, სინონიმებისა და ანტონიმების დაკავშირება/მოფიქრება, ნაკლულ ტექსტში სიტყვების ჩასმა და სხვა);
* სხვადასხვა ტიპის საკითხავი და მოსასმენი ამოცანის გადაჭრა (შემოხაზე სწორი ვარიანტი; მონიშნე, სწორია თუ არა; იპოვე სწორი თანამიმდევრობა, ამოიცანი უცნობი სიტყვები კონტექსტის მიხედვით, შეაფასე შენი მეწყვილის/საკუთარი ნაწერი, შეაფასე გამომსვლელები და სხვა);
* სხვადასხვა ტიპის ზეპირი აქტივობის შესრულება დამოუკიდებლად, მეწყვილესთან ერთად თუ ჯგუფურად (გაინაწილეთ როლები და გაითამაშეთ მეწყვილესთან ერთად, ჩამოართვი ინტერვიუ თანაკლასელს, წარმოადგინე კლასის წინაშე შენი ჯგუფის ნამუშევარი, გადმოეცი შენი მოსაზრება და დაასაბუთე, იმსჯელე, დაახასიათე, მოყევი და სხვა);
* სხვადასხვა ტიპის ტექსტის შექმნა დამოუკიდებლად, მეწყვილესთან ერთად თუ ჯგუფურად (მისწერეთ წერილი მეგობარს ზაფხულის არდადეგების შესახებ, მოამზადეთ ჯგუფურად სტატია ცნობილი მსახიობის შესახებ, შეადგინეთ ბიოგრაფიული ცნობარი, დაასრულეთ ამბავი, დაიყავით ჯგუფებად და შეადგინეთ კინორეკლამა/ტურისტული გზამკვლევი; დაწერეთ, თქვენი მოსაზრება ამ საკითხის შესახებ, დაასაბუთეთ და სხვა);
* პროექტის განხორციელება.

**შენიშვნა: დაწყებით კლასებში განსაკუთრებული ყურადღება მიექცევა შემდეგ უნარ-ჩვევებს:**

* ხმამაღალი კითხვა;
* ჩუმი კითხვა (მარტივი საკითხავი ამოცანების დამოუკიდებლად გადაჭრა);
* გამოწერა;
* გადაწერა;
* კარნახით წერა.

**შემაჯამებელი დავალებების კომპონენტი**

შემაჯამებელი დავალების კომპონენტი უკავშირდება სწავლა-სწავლების შედეგს. ამ კომპონენტში უნდა შეფასდეს ერთი სასწავლო მონაკვეთის (თემა, თავი, პარაგრაფი, საკითხი) შესწავლა-დამუშავების შედეგად მიღწეული შედეგები. კონკრეტული სასწავლო ერთეულის დასრულებისას მოსწავლემ უნდა შეძლოს უცხოური ენების სტანდარტით განსაზღვრული ცოდნისა და უნარების წარმოჩენა. შესაბამისად, შემაჯამებელი დავალებები **უნდა ამოწმებდეს უცხოური ენების სტანდარტებით განსაზღვრულ შედეგებს.**

**შემაჯამებელ დავალებათა ტიპები**

სტანდარტის მოთხოვნათა დასაფარად, რეკომენდებულია შემაჯამებელ დავალებათა მრავალფეროვანი ფორმების გამოყენება. უცხოური ენების შემაჯამებელ დავალებათა ტიპები შეიძლება იყოს:

* ტექსტის გაგება-გააზრება;
* სტანდარტით განსაზღვრული სხვადასხვა სახის ტექსტების შედგენა;
* როლურ თამაშებში, სიმულაციურ სიტუაციებში მონაწილეობა;
* ინტერაქცია კონკრეტული საკითხის/თემის ირგვლივ;
* საუბარი კონკრეტული თემის/საკითხის შესახებ;
* ზეპირი მოხსენება;
* განხორციელებული პროექტი;
* და სხვა.

**მოთხოვნები, რომლებსაც უნდა აკმაყოფილებდეს შემაჯამებელი დავალებები**

* დავალების თითოეულ ტიპს უნდა ახლდეს თავისი შეფასების ზოგადი რუბრიკა (თუ რეცეფციული (კითხვა, მოსმენა) დავალებაა, მაშინ შეფასების სქემა უნდა ახლდეს თითოეულ ტესტურ კითხვას);
* ზოგადი რუბრიკა უნდა დაზუსტდეს კონკრეტული დავალების პირობისა და განვლილი მასალის გათვალისწინებით;
* 10 ქულა უნდა გადანაწილდეს რუბრიკაში შემავალ კრიტერიუმებზე;
* მითითებული უნდა იყოს სტანდარტის ის შედეგები, რომელთა შემოწმებასაც ემსახურება შემაჯამებელი დავალება.

**შეფასება მეორე უცხოურ ენაში**

**შეფასების კომპონენტები უცხოურ ენებში**

**მიმდინარე (საშინაო და საკლასო) დავალებათა კომპონენტები**

შეიძლება შეფასდეს შემდეგი ცოდნა და უნარ-ჩვევები:

**ენობრივი ცოდნა და უნარები:**

* ლექსიკური ცოდნა;
* გრამატიკული ცოდნა;
* ლექსიკური და გრამატიკული უნარ-ჩვევები;
* წარმოთქმა;
* მართლწერა.

**კომუნიკაციური უნარები:**

* კითხვა-გაგება;
* ხმამაღალი კითხვა;
* მოსმენა-გაგება;
* ზეპირი კომუნიკაცია;
* წერითი კომუნიკაცია.

**კულტურა:**

* შესწავლილი საკითხების ცოდნა;
* კულტურული თავისებურებების ამოცნობა-გაანალიზება.

**სასიცოცხლო უნარ-ჩვევები:**

* შემოქმედებითობა;
* თანამშრომლობა (მეწყვილესთან, ჯგუფის წევრებთან);
* სასწავლო სტრატეგიების გააზრებულად გამოყენება (კითხვის, წერის, მოსმენისა და ზეპირმეტყველების);
* სტრატეგიების გააზრებულად გამოყენება სასწავლო საქმიანობის ხელშეწყობის მიზნით;
* სასწავლო აქტივობებში მონაწილეობის ხარისხი.

**უნარ-ჩვევები ფასდება შემდეგი დავალებებით:**

* სხვადასხვა ტიპის გრამატიკული და ლექსიკური სავარჯიშოები (სწორი ფორმის ამოცნობა, ფორმის/კონსტრუქციის ტრანსფორმირება ნიმუშის მიხედვით, კონტექსტის მიხედვით სწორი ფორმის წარმოება, შეცდომების ამოცნობა-გასწორება, სინონიმებისა და ანტონიმების დაკავშირება/მოფიქრება, ნაკლულ ტექსტში სიტყვების ჩასმა და სხვა);
* სხვადასხვა ტიპის საკითხავი და მოსასმენი ამოცანის გადაჭრა (შემოხაზე სწორი ვარიანტი; მონიშნე, სწორია თუ არა; იპოვე სწორი თანამიმდევრობა, ამოიცანი უცნობი სიტყვები კონტექსტის მიხედვით, შეაფასე შენი მეწყვილის/საკუთარი ნაწერი, შეაფასე გამომსვლელები და სხვა);
* სხვადასხვა ტიპის ზეპირი აქტივობის შესრულება დამოუკიდებლად, მეწყვილესთან ერთად თუ ჯგუფურად (გაინაწილეთ როლები და გაითამაშეთ მეწყვილესთან ერთად, ჩამოართვი ინტერვიუ თანაკლასელს, წარმოადგინე კლასის წინაშე შენი ჯგუფის ნამუშევარი, გადმოეცი შენი მოსაზრება და დაასაბუთე, იმსჯელე, დაახასიათე, მოყევი და სხვა);
* სხვადასხვა ტიპის ტექსტის შექმნა დამოუკიდებლად, მეწყვილესთან ერთად თუ ჯგუფურად (მისწერეთ წერილი მეგობარს ზაფხულის არდადეგების შესახებ, ჯგუფურად მოამზადეთ სტატია ცნობილი მსახიობის შესახებ, შეადგინეთ ბიოგრაფიული ცნობარი, დაასრულეთ ამბავი, დაიყავით ჯგუფებად და შეადგინეთ კინორეკლამა/ტურისტული გზამკვლევი; დაწერეთ თქვენი მოსაზრება ამ საკითხის შესახებ, დაასაბუთეთ და სხვა);
* პროექტის განხორციელება.

**შენიშვნა: დაწყებით კლასებში განსაკუთრებული ყურადღება მიექცევა შემდეგ უნარ-ჩვევებს:**

* ხმამაღალი კითხვა;
* ჩუმი კითხვა (მარტივი საკითხავი ამოცანების დამოუკიდებლად გადაჭრა);
* გამოწერა;
* გადაწერა;
* კარნახით წერა.

**შემაჯამებელი დავალებების კომპონენტი**

შემაჯამებელი დავალების კომპონენტი უკავშირდება სწავლა-სწავლების შედეგს. ამ კომპონენტში უნდა შეფასდეს ერთი სასწავლო მონაკვეთის (თემა, თავი, პარაგრაფი, საკითხი) შესწავლა-დამუშავების შედეგად მიღწეული შედეგები. კონკრეტული სასწავლო ერთეულის დასრულებისას მოსწავლემ უნდა შეძლოს უცხოური ენების სტანდარტით განსაზღვრული ცოდნისა და უნარების წარმოჩენა. შესაბამისად, შემაჯამებელი დავალებები **უნდა ამოწმებდეს უცხოური ენების სტანდარტებით განსაზღვრულ შედეგებს.**

**შემაჯამებელ დავალებათა ტიპები**

სტანდარტის მოთხოვნათა დასაფარად, რეკომენდებულია შემაჯამებელ დავალებათა მრავალფეროვანი ფორმების გამოყენება. უცხოური ენების შემაჯამებელ დავალებათა ტიპები შეიძლება იყოს:

* ტექსტის გაგება - გააზრება;
* სტანდარტით განსაზღვრული სხვადასხვა სახის ტექსტების შედგენა;
* როლურ თამაშებში, სიმულაციურ სიტუაციებში მონაწილეობა;
* ინტერაქცია კონკრეტული საკითხის/თემის ირგვლივ;
* საუბარი კონკრეტული თემის/საკითხის შესახებ;
* ზეპირი მოხსენება;
* განხორციელებული პროექტი;
* და სხვა.

**მოთხოვნები, რომლებსაც უნდა აკმაყოფილებდეს შემაჯამებელი დავალებები:**

* დავალების თითოეულ ტიპს უნდა ახლდეს თავისი შეფასების ზოგადი რუბრიკა (თუ რეცეფციული (კითხვა, მოსმენა) დავალებაა, მაშინ შეფასების სქემა უნდა ახლდეს თითოეულ ტესტურ კითხვას);
* ზოგადი რუბრიკა უნდა დაზუსტდეს კონკრეტული დავალების პირობისა და განვლილი მასალის გათვალისწინებით;
* 10 ქულა უნდა გადანაწილდეს რუბრიკაში შემავალ კრიტერიუმებზე;
* მითითებული უნდა იყოს სტანდარტის ის შედეგები, რომელთა შემოწმებასაც ემსახურება შემაჯამებელი დავალება.“.